als_Latn dik_Latn sag_Latn
Kritikët e kreut të PD Lulzim Basha duket se nuk do të jenë më në preferecat e lidershipit të ri demokrat, pasi paralajmërohet se do të ketë ndëshkime.
“Fshesa” që përgatitet për ta, me sa duket ka si bazë fiksimin në PD se ata kanë bashkëpunuar me Ramën në dëm të liderit demokrat, dhe nuk ka qënë thjeshtë një mendim ndryshe.
Kështu, Majlinda Bregu, Eduard Selami si dhe Astrit Patozi, janë tre deputetët e djathtë që konsiderohen ndër zërat më kritikë të Lulzim Bashës si kryetar të Partisë Demokratike në të gjitha ambientet politike dhe qytetare. Këtë e kanë shfaqur vazhdimisht në publik, dhe së fundi edhe gjatë protestës që opozita mbajti më 13 maj kundër qeverisë Rama. Ishte deputetja Majlinda Bregu e cila edhe pse mori pjesë në protestë kritikoi politikën e Bashës, duke thënë se vendi për të ngritur zërin është parlamenti dhe se bojkoti i zgjedhjeve nuk është zgjidhje.
Në PD, zërat e tyre janë parë veçse si kritikë dhe që i shërbejnë rritjes së partisë, kjo referuar faktit të deklaruar publikisht edhe nga kryetari Basha: se në partinë e tij, lejohet mendimi ndryshe. Por kjo shprehje duket se i përket të shkuarës. Kreu i grupit parlamentar të PD-së, Edi Paloka mendon se deputetët kritikë e kanë kaluar cakun e “një mendimi ndryshe”. “Qëndrimet i kam paraqitur aty ku duhet t’i paraqes. E kemi thënë që në PD lejohet mendimi ndryshe, por kur mendimi ndryshe i disave nuk është më ndryshe, por i bashkohet ndonjë mendimi tjetër ndryshe, e kuptoni besoj se nuk është më një mendim ndryshe”, – tha Paloka, i pyetur nga media nëse do të ketë penalizime për kritikët brenda PD-së./Pamfleti.com
als_Latn als_Latn als_Latn als_Latn